আমেদাবাদের আসারভা-তে ২,৯০০ কোটি টাকারও বেশি রেল প্রকল্প প্রধানমন্ত্রী জাতির উদ্দেশে উৎসর্গ করেন

নয়াদিল্লি, ৩১ অক্টোবর ২০২২ আমেদাবাদের আসারভা-তে আজ ২,৯০০ কোটি টাকারও বেশি মূল্যের দুটি রেল প্রকল্পকে জাতির উদ্দেশে উৎসর্গ করেন প্রধানমন্ত্রী শ্রী নরেন্দ্র মোদী। সমাবেশে ভাষণ দিতে গিয়ে প্রধানমন্ত্রী বলেন, গুজরাটের উন্নয়ন এবং যোগাযোগের ক্ষেত্রে আজকের দিনটি গভীর তাৎপর্যপূর্ণ। গুজরাটের বিস্তীর্ণ এলাকার লক্ষ লক্ষ মানুষ ব্রডগেজ লাইনের অভাবে যে অসুবিধা ভোগ করতেন, আজ তাঁরা তা থেকে নিস্তার পাবেন। প্রধানমন্ত্রী উল্লেখ করেন যে পুরো যাত্রাপথটিকে নতুনভাবে তৈরি করা হচ্ছে এবং আসারভা থেকে হিম্মতনগর হয়ে উদয়পুর, এতদিন মিটার গেজে ছিল, সেটিকে পুরোপুরি ব্রডগেজে রূপান্তরিত করা হয়েছে। তিনি বলেন, গুজরাটের এই প্রান্ত প্রতিবেশী রাজ্য রাজস্থান এমনকি সারা দেশের সঙ্গে এখন থেকে সরাসরি সংযুক্ত হবে। লুনিধার ও জেতালসার-এর মধ্যে গেজ পরিবর্তন করা হয়েছে। ফলে, এই এলাকায় রেল সংযোগ আরও বেশি সহজ হয়ে যাবে এবং এখান থেকে যে ট্রেনগুলি ছাড়বে তা দেশের যে কোনো প্রান্তে যেতে পারবে বলে তিনি জানান। প্রধানমন্ত্রী বলেন, মিটার গেজ লাইন ব্রডগেজে রূপান্তরিত হলে তা অনেক নতুন সম্ভাবনার দরজা খুলে দেয়। আসারভা থেকে উদয়পুর পর্যন্ত ৩০০ কিলোমিটার দীর্ঘ রেললাইন ব্রডগেজে রূপান্তরিত হওয়ায় গুজরাট এবং রাজস্থানের আদিবাসী এলাকা দিল্লি এবং উত্তর ভারতের সঙ্গে যুক্ত হবে। এই রেলপথ ব্রডগেজে রূপান্তরিত হওয়ায় আমেদাবাদ এবং দিল্লির জন্য একটি বিকল্প পথ খুলে দিয়েছে। এখন কচ্ছ-এর এবং উদয়পুরের পর্যটন এলাকাগুলির সঙ্গে সরাসরি রেল সংযোগ স্থাপিত হল। এর ফলে কচ্ছ, উদয়পুর, চিত্তোরগড় এবং নাথওয়াড়া – এই সমস্ত এলাকায় পর্যটক আগমন বৃদ্ধি পাবে। তিনি বলেন, এই এলাকার ব্যবসায়ীরা দিল্লি, মুম্বাই ও আমেদাবাদের মত বড় শিল্পকেন্দ্রগুলির সঙ্গে প্রত্যক্ষ যোগসূত্র গড়ে তোলার সুবিধা পাবেন, বিশেষ করে হিম্মতনগরের টাইলস শিল্প বিশেষভাবে উপকৃত হবে। এর পাশাপাশি, লুনিধা এবং জেতালসার-এর মধ্যে রেলপথ ব্রডগেজে রূপান্তরিত হওয়ায় ধাসা-জেতালসার সেকশন সম্পূর্ণভাবে ব্রডগেজে রূপান্তরিত হল। বোতাদ, আমরেলি এবং রাজকোট জেলার মধ্য দিয়ে যে রেলপথ গিয়েছে এতদিন পর্যন্ত তাতে রেল চলাচল সীমিত ছিল। এই রেলপথ তৈরি হয়ে যাওয়ার ফলে ভাবনগর এবং আমরেলি এলাকা সোমনাথ এবং পোরবন্দরের সঙ্গে এখন থেকে প্রত্যক্ষ সংযোগ গড়ে তোলার সুযোগ পাবে বলে প্রধানমন্ত্রী জানান। শ্রী মোদী বলেন যে ভাবনগর এবং ভেরাবল-এর মধ্যে রেলপথের দূরত্ব ৪৭০ কিলোমিটার থেকে কমে এখন ২৯০ কিলোমিটারেরও কম হবে। ফলে, যাত্রাপথের সময়সীমা ১২ ঘন্টা থেকে ৬ ঘন্টা ৩০ মিনিটে নেমে আসবে। অনুরূপভাবে, ভাবনগর ও পোরবন্দরের মধ্যে যাত্রাপথ প্রায় ২০০ কিলোমিটার কমে যাবে এবং ভাবনগর ও রাজকোটের মধ্যে যাত্রাপথ প্রায় ৩০ কিলোমিটার কমবে। তিনি বলেন যে ব্রডগেজে রূপান্তরিত হওয়ায় গুজরাটের শিল্পোন্নয়ন একদিকে যেমন বৃদ্ধি পাবে, অন্যদিকে তেমনই পর্যটন প্রসার লাভ করবে। এর পাশাপাশি, যে সমস্ত এলাকাগুলি সংযুক্ত ছিল না সেগুলিও যুক্ত হবে। তিনি বলেন, ‘একতা দিবস’-এ এই প্রকল্প আজ জাতির উদ্দেশে উৎসর্গ করা একে আরও বেশি তাৎপর্যপূর্ণ করে তুলেছে। প্রধানমন্ত্রী জোর দিয়ে বলেন, ডবল ইঞ্জিন সরকার যখন কাজ করে তার ফল কেবল দ্বিগুণ হয় না, বহুগুণ হয়। এখানে একে একে দুই হয় না, বরং তা এগারোর শক্তি লাভ করে। তিনি বলেন, ২০০৯ থেকে ২০১৪ পর্যন্ত ১২৫ কিলোমিটারেরও কম রেলপথ ডবল লাইন করা হয়েছে, যেখানে ২০১৪ থেকে ২০২২-এর মধ্যে ৫৫০ কিলোমিটারেরও বেশি রেলপথকে ডবল লাইনে রূপান্তরিত করা হয়েছে। একইভাবে, গুজরাটে ২০০৯ থেকে ২০১৪ সময়কালে কেবলমাত্র ৬০ কিলোমিটার দীর্ঘ রেলপথ বৈদ্যুতিকরণ করা হয়েছিল, সেখানে ২০১৪ থেকে ২০২২-এর মধ্যে ১,৭০০ কিলোমিটারেরও বেশি রেলপথের বৈদ্যুতিকরণ করা হয়েছে। শ্রী মোদী বলেন, কেবলমাত্র গতি বৃদ্ধি হওয়া ও দূরত্ব কমাই নয়, পরিষেবার মান, স্বাচ্ছন্দ্য, নিরাপত্তা এবং পরিচ্ছন্নতাও সেইসঙ্গে বৃদ্ধি পাচ্ছে। দেশজুড়ে রেল স্টেশনগুলির উন্নতির ওপরও তিনি আলোকপাত করেন। তিনি বলেন, স্বচ্ছল শ্রেণী যে সুযোগ-সুবিধা পেত, এখন দরিদ্র ও মধ্যবিত্ত শ্রেণীও সেই পরিবেশের সুযোগ পাচ্ছে। গান্ধীনগর স্টেশনের মতো আমেদাবাদ, সুরাট, উদনা, সবরমতী, সোমনাথ এবং নিউ ভুজ-এর স্টেশনেরও উন্নতিসাধন করা হচ্ছে। এই সাফল্য ডবল ইঞ্জিন সরকারের জন্যই সম্ভব হয়েছে বলে প্রধানমন্ত্রী জানান। গান্ধীনগর এবং মুম্বাইয়ের মধ্যে নতুন বন্দে ভারত এক্সপ্রেসের পরিষেবায় চালু হওয়ার দৃষ্টান্ত দেন প্রধানমন্ত্রী। পূর্বাঞ্চল রেলপথে ১২টি গতিশক্তি কার্গো টার্মিনালের পরিকল্পনা এই উন্নয়নকে আরও বেশি গতিশীল করবে বলে প্রধানমন্ত্রী জানান। ভদোদরা সার্কেলে প্রথম গতিশক্তি মাল্টি-মোডাল কার্গো টার্মিনাল চালু করা হয়েছে। খুব শীঘ্রই অবশিষ্ট টার্মিনালগুলিও চালু করা হবে তিনি জানান। স্বাধীনতার কয়েক দশক পরেও ধনী-দরিদ্রের ব্যবধান, গ্রাম ও শহরের ব্যবধান এবং ভারসাম্যহীন উন্নয়ন দেশের কাছে প্রধান চ্যালেঞ্জ হয়ে দাঁড়িয়েছে বলে প্রধানমন্ত্রী মতপ্রকাশ করেন। এটি নিরসনে সরকার চেষ্টা চালাচ্ছে। ‘সবকা বিশ্বাস’ – এই নীতি পরিকাঠামো সহ অন্যান্য সুযোগ-সুবিধা মধ্যবিত্তদের সঙ্গে দরিদ্রদের কাছেও পৌঁছচ্ছে। পাকা বাড়ি, শৌচালয়, বিদ্যুৎ, জল, গ্যাস সংযোগ, নিখরচায় চিকিৎসা এবং দরিদ্রদের জন্য বিমার সুযোগ আজকের সুশাসনের উজ্জ্বল নমুনা বলে তিনি জানান। দেশে যোগাযোগ পরিকাঠামো গড়ে তোলার দৃষ্টিভঙ্গির ক্ষেত্রে আমূল পরিবর্তনের উল্লেখ করেন প্রধানমন্ত্রী। অপরিকল্পিতভাবে নির্মিত এলাকাগুলিতে এখন রেল, মেট্রো এবং বাসের সংযোগের সুসমন্বিত ব্যবস্থা গ্রহণ করা হচ্ছে। গুজরাটের শিল্প প্রকৃতির কথা উল্লেখ করে তিনি বলেন, গুজরাটের বন্দরগুলির উন্নয়ন মানে সারা দেশের অর্থনীতির ক্ষেত্রে তার প্রত্যক্ষ প্রভাব পড়া। তিনি বলেন গত আট বছরে গুজরাটের বন্দরগুলির ক্ষমতা প্রায় দ্বিগুণ করা হয়েছে। নিরলস এই উন্নয়নের প্রয়াসের ওপর আলোকপাত করে প্রধানমন্ত্রী বলেন, উন্নত ভারতের জন্য উন্নত গুজরাট গড়ে তোলাই হল লক্ষ্য। ভাষণের শেষে সর্দার প্যাটেলের জন্মবার্ষিকীর কথা উল্লেখ করে প্রধানমন্ত্রী বলেন, প্রত্যেক ভারতবাসী দেশের প্রথম স্বরাষ্ট্র মন্ত্রীর সাফল্যে গর্বিত। কয়েকটি গুজরাটি সংবাদপত্রে রাজস্থান সরকারের বিজ্ঞাপনে সর্দার প্যাটেলের নাম এবং ছবি না থাকার বিষয়টি উল্লেখ করে প্রধানমন্ত্রী বলেন, “সর্দার প্যাটেলের প্রতি এই ধরনের অপমান কখনই সহ্য করা হবে না, তাও আবার গুজরাটের মাটিতে।” সর্দার প্যাটেলের মতো রেলপথ ভারতকে যুক্ত করে এবং এই প্রক্রিয়া গতি এবং লক্ষ্যের পথে নিরন্তর এগিয়ে চলেছে বলে প্রধানমন্ত্রী মন্তব্য করেন। অনুষ্ঠানে রেলমন্ত্রী শ্রী অশ্বিনী বৈষ্ণব, রেল প্রতিমন্ত্রী শ্রীমতী দর্শনা জারদৌস, সাংসদ এবং রাজ্যের মন্ত্রীরা অন্যদের মধ্যে উপস্থিত ছিলেন।